section_heading: Radnja
paragraph_text: <blockquote>Za više informacija vidi: Harry Potter i Darovi smrti</blockquote>Nakon što je zakopao Dobbyja u vrtu Školjke, Harry Potter uvjerava Griphooka da im pomogne ući u trezor Lestrangeovih u Gringottsu, jer vjeruju da se tamo nalazi jedan horkruks, u zamjenu za mač Godrica Gryffindora. U međuvremenu, Ollivander, majstor štapića, upozorava Harryja da mu nema spasa ako je Voldemort zaista došao do Bazgova štapića (Elder wand). Stižu u Gringotts, gdje je Hermiona, uz pomoć Višesokovnog napitka (Polyjuice Potion), prerušena u Bellatrix, Ronu je promijenjen izgled, a Harry i Griphook su pod Plaštem nevidljivosti. Uz pomoć kletve Imperius, dolaze do vlakića koji vozi do trezora, no kad im se otkrije identitet, zaštitari Gringottsa ih napadaju. Dospiju do trezora Lestrangeovih, i pronađu horkruks, pehar Helge Hufflepuff, ali ih Griphook izda, uzima mač i bježi. Harry uzima horkruks, i trio bježi na zatočenom zmaju kojeg oslobode iz banke. Dok plivaju na obalu jezera, nakon skakanja sa zmaja, Harry dobije viziju kako Voldemort saznaje da je horkruks ukraden. Harry osjeti Voldemortov bijes i strah dok ubija gobline, uključujući Griphooka. Harry vidi kako je sljedeći horkruks povezan s Rowenom Ravenclaw, i kako se nalazi u Hogwartsu. Trojka se aparatira u Hogsmeade u nadi da će se uspjeti ušuljati u školu, no čarolija dernjave upozorava Smrtonoše da je trio stigao. Spašava ih Aberforth Dumbledore, Albusov brat, kojeg je Harry viđao kroz slomljeno Siriusovo ogledalo. On im pokaže tajni prolaz u Hogwarts, u kojem ih dočeka Neville. Skupina dolazi u Sobu potrebe gdje se Dumbledoreova Armija okupila u pokretu otpora protiv Snapeova režima. Kao ravnatelj, Snape je Hogwarts pretvorio u beživotni zatvor. Harry se suočava s njim pred cijelom školom, i izaziva ga da kaže cijeloj školi kako je ubio Albusa Dumbledorea. Snape vadi štapić, no Minerva McGonagall se krene boriti s njim, pa Snape bježi svom gospodaru. U međuvremenu, Voldemort je s vojskom Smrtonoša okružio Hogwarts.